Patru linii de autobuz, respectiv 124, 149, 642 şi 782, care au avut puţini călători până acum, vor fi desfiinţate de la 1 ianuarie 2020, potrivit unui comunicat al Societăţii de Transport Bucureşti. Totodată, liniile regionale R413, R439BIS şi R440 nu vor mai fi operate de STB SA, ci vor fi preluate de alt operator.



Autobuzele disponibilizate vor fi redistribuite pe alte linii urbane şi regionale, mult mai solicitate de publicul călător. Toate abonamentele emise pentru aceste trei linii rămân valabile până la expirare, indiferent de operatorul care asigură transportul călătorilor, precizează reprezentanţii societăţii, citați de Agerpres.

Pe de altă parte, având în vedere implementarea măsurilor cuprinse în Programul Integrat de Transport Bucureşti - Ilfov, din prima zi a anului viitor vor intra în funcţiune încă trei linii regionale.

Astfel, linia R406 va funcţiona între terminalele "Republica" şi "Căldăraru", pe Şos. Dudeşti-Pantelimon, Şos. Gării Căţelu, Şos. Pantelimon, rond Granitul, Şos. Pantelimon, Oraş Pantelimon, Bd. Biruinţei, DNCB, Cernica, Str. Decebal, DC 55, Căldăraru, Şos. Independenţei, cu întoarcere în rondul de la limita administrativă, pe acelaşi traseu.

Linia R408 va funcţiona între terminalele "Complex Comercial Titan" şi "Manolache", pe Bd. Theodor Pallady, Autostrada A2, DC 13, Manolache, Str. Căminului, cu întoarcere la intersecţia Str. Căminului/Str. Lungă, pe acelaşi traseu.



Linia R472 va funcţiona între terminalele "Complex Comercial Titan" si "Cernica", pe Bd. Th. Pallady, Autostrada A2, Cernica, DC 55, Str. Decebal, cu întoarcere la intersecţia Str. Decebal/Str. Traian, pe acelaşi traseu.

Editor web: A.P.